Abaoe dek vloaz bremañ e vez roet prizioù get Frans 3, prizioù evit al levrioù, an abadennoù skinwell (télé) pe skingomz (radio), ar pladennoù, hag evit brezhoneger ar bloaz. Ur juri get tud dizhenvel bep bloaz (kelennourion, arzourion, tud a gevredigezhioù...) a vez savet ha tolpet get ar chadenn da zibab ar "re wellañ" barzh pep rummad. Sellet pizh war ar pezh nevez ha brav a vez savet bep bloaz e brezhoneg, hag inouriñ an dud o deus savet an traoù-se e reiñ dezhe un oberenn arzh hag ec'h ober un tamm bruderezh evite, setu ar pal. Sanset.    Get ar juri a vez dibabet an "tri gwellañ" barzh pep  rummad. Embannet vez ar roll barzh ar c'hazetennoù, da c'hortoz an abadenn tele e lerc'h ma vez roet ar prizioù. An abadenn-se a vo skignet ar bloaz man d'ar sul eizh arnugent a viz Genver (disul kentañ neuze). E Bro Frans e vez savet abadennoù henvel evel ar Molière, ar César hag ar "Sept d'or" evit ar skinwell get ar gelaouenn Télé sept jours. E Breizh ar prizioù a vez roet get ur chadenn tele d'an abadennoù tele gwellañ produet geti. Mod-se emañ.    Ar "Sept d'or", pe ar Molière, pe ar Cesar ha  c'hoazh a vez, d'an aliesan, abadennoù skinwell dister ha hir, kalz re hir. Sortoù "pince fesses" eo, get tud asezeet e c'hortoz bout barnet ! Ha mod-se emañ ivez get ar Prizioù. Ur wezh e oa bet souezhus an abadenn-se memestra get ar barzh Bernez Tangi en doa lâret e sonj a vouezh uhel a ziout plas dister ar brezhoneg barzh Frans 3 Breizh...